**ПРИЛОЖЕНИЕ A**

**Задание за работа и обхват на услугите**

**ПЕДАГОГ В УСЛУГАТА „ДОПЪЛНИТЕЛНА ПОДГОТОВКА ЗА РАВЕН СТАРТ В УЧИЛИЩЕ” ПО ПРОЕКТ НА ОБЩИНА ПЛОВДИВ „ИЗГРАЖДАНЕ НА ОБЩНОСТЕН ЦЕНТЪР В ОБЩИНА ПЛОВДИВ”**

**І. ОБЩИ ПОЛОЖЕНИЯ**

**1.1. Проект за социално включване - Заем 7612 BG от Международната банка за възстановяване и развитие (Световна банка)**

Проектът за социално включване цели:

* + Подобрена училищна готовност на децата от семейства с ниски доходи и децата с увреждания на възраст до 7 години;
  + Повишено общо благосъстояние на децата;
  + Разширяване на обхвата на услугите, свързани с грижи за деца, предоставяни на деца с ниски доходи и деца с увреждания на възраст до 7 години.

Проектът за социално включване има следните компоненти:

***Компонент 1: Интегрирани социални услуги и услуги за грижи за деца.*** Компонентът включва общински под проекти за предоставяне на пакет от интегрирани социални услуги и услуги за грижи за деца за родителите и децата от уязвими групи, както и за деца с увреждания и техните семейства. Основна особеност на услугите е, че те ще бъдат интегрирани – както по отношение на съвместната работа на различни специалисти с целевите групи, така и по отношение на самият характер на услугите – социални, здравни, услуги за предучилищна подготовка и т.н.

Услугите са разделени в две групи с оглед възрастта на целевите групи деца – услуги за родители и семейства на деца до 3 годишна възраст и услуги за деца от 3 до 7 годишна възраст. Фокусът на услугите за деца до 3 годишна възраст е поставен най-вече на формирането и развитието на родителски умения, като за целта ще бъдат финансирани дейности за формиране на умения за отглеждане на децата и дейности за подкрепа на родителите в процеса на отглеждане на децата. Ще има родителски групи, възможности за индивидуално консултиране, включително и чрез мобилни екипи, предоставящи подкрепа на място, ще се предоставя и по-специфична подкрепа за деца с увреждания и техните семейства.

Целта на услугите е не само да се подкрепят семействата в отглеждането на децата, но и да се стимулират за по-голяма активност във всички сфери на живота с цел осигуряване на добра семейна среда за малките деца. Родителите ще имат възможност за комплексна подкрепа – от изцяло свързана с полагане на грижи за малки деца до консултиране относно възможностите за подобряване на тяхното образование, квалификация, шансове за заетост и т.н. И за двете възрастови групи деца ще се предоставят и услуги по здравно консултиране. Целта е не само да се оказва подкрепа в случай на установено увреждане или пък заболяване, а и да се формира здравна култура за правилно отглеждане на децата, като средство за превенция на здравните рискове.

За децата от 3 до 7 г. услугите основно са насочени към интеграция в детските градини и подобряване на училищната готовност. Наред с останалите дейности за групата деца от 3 до 7 г. основните услуги се фокусират върху групова и индивидуална работа с децата и техните семейства. Като за да има пълноценно социално включване ще се работи и с тези деца и родители, които не попадат в рисковите групи по проекта. Ще бъде подпомогна интеграцията на децата и чрез намаляване на таксите за детска градина. Транспорт за децата с цел да могат да посещават детска градина също ще бъде осигурен по проекта.

Един от най-съществените елементи на проекта е възможността за инвестиции в ремонтни и строителни дейности с цел предоставяне на услугите – това може да е свързано както с увеличаване на капацитета или адаптиране с оглед нуждите на услугите на действащи форми за грижи за деца, така и с инвестиции в създаването на материална база за предоставяне на услугите.

По проекта ще се финансира и обучение на доставчици на социални услуги и персонал в детски градини.

***Компонент 2: Изграждане на капацитет.*** Този компонентще финансира дейности, свързани с оценката на въздействието, одит и подкрепа за изпълнението.

Проектът за социално включване (Заем 7612 BG) се администрира от Министерството на труда и социалната политика.

**1.2. Проект „**„Изграждане на общностен център в община Пловдив”**, общинa Пловдив.**

Община Пловдив изпълнява Проект **„Изграждане на общностен център в община Пловдив”,**  съгласно Споразумение за финансиране № РД09-2 от 16.02.2012 г. между Министерството на труда и социалната политика и община Пловдив

Основните цели на проекта са:

1. Повишаване благосъстоянието на децата до 7 г. в община Пловдив;
2. Разширяване обхвата на услугите за деца от уязвимите до 7 г. и техните родители в община Пловдив;
3. Разработване и въвеждане на интегрирани социални услуги за деца и техните семейства;
4. Подобрена училищна готовност на децата от семейства с ниски доходи и децата с увреждания на възраст до 7 години.

Основните целеви групи на проекта са:

**Основни целеви групи на деца в риск (0-7 г.):**

- Деца от уязвими етнически групи, в частност ромската общност;

- Деца, чиито родители са безработни;

- Деца, чиито родители получават социални помощи;

- Деца без личен лекар, или чиито личен лекар не е педиатър;

- Деца, чиито родители не са здравно осигурени;

- Деца, не посещаващи детска градина или не посещаващи друг тип услуга за грижа за деца;

- Деца, за които родителите не полагат достатъчно грижа;

- Деца с увреждания;

- Деца със здравословни проблеми.

**Основни целеви групи родители (на деца от 0 до 7 г.):**

- Родители от уязвими етнически групи, в частност ромската общност;

- Родители, получаващи социални помощи;

- Безработни родители;

- Родители на 3 и повече деца;

- Самотни родители;

- Бъдещи родители от уязвими групи;

- Родители (най-вече майки) в рискова възраст;

- Родители на деца с увреждания;

- Родители на деца със здравословни проблеми;

- Родители на деца във висок риск (забавяне в развитието и др.);

- Здравно неосигурени родители;

- Родители, които не полагат достатъчно грижи за децата си;

- Родители без или с ниско образование;

- Родители, живеещи в лоши жилищни условия.

Услугите по проекта включват:

*Услуги за деца от 0 до 3 г. и техните родители*

1. Формиране и развитие на родителски умения
2. Ранна интервенция на уврежданията чрез създаване на Център за ранна интервенция на уврежданията
3. Семейно консултиране и подкрепа
4. Здравна консултация за деца

*Услуги за деца от 3 до 7 г. и техните родители*

1. Интеграция на децата в предучилищни групи и в детските градини
2. Мониторинг на готовността за обучение
3. Семейно консултиране и подкрепа
4. Здравна консултация за деца
5. Индивидуална педагогическа подкрепа за деца с увреждания
6. Допълнителна подготовка за равен старт в училище

**II. ЦЕЛ НА ЗАДАНИЕТО**

Целта е да бъде подпомогнато изпълнението на Проект ***„*Изграждане на общностен център в община Пловдив”**на община Пловдив чрез наемане наемане на педагог, който да участва в предоставянето на следните услуги/дейности по проекта:

**Допълнителна подготовка за равен старт в училище**

**Услугата „Допълнителна подготовка за равен старт в училище” цели** чрезсъздаване на летни групи/училища да се доразвият или да се съхранят придобитите когнитивни и социални умения в предучилищното образование. Посещавайки лятно училище, децата ще имат възможност да доразвият или да съхранят придобитите когнитивни и социални умения преди да постъпят в училище. В летните училища образователните елементи се комбинират с игри и дейности, обогатяващи познанията на децата за обкръжаващия свят. Летните училища предоставят дейности за подобряване на предучилищната подготовка като:

* Преодоляване на затруднения в изучаването на български език и др., осигуряване на възможност за равен старт в първи клас в смесени училища. Децата се разделят на групи в зависимост от техните нужди;
* Игри в съответствие с предпочитанията на децата;
* Кратки екскурзии в или в околностите на града или селото;
* Включване на родителите в екскурзиите като придружители;
* Организиране и провеждане на състезания, викторини и др. в края на летните училища;
* Ежемесечни срещи с родителите. Мотивация за равен старт на техните деца при постъпване в първи клас;
* Включване на родителите в подготвителната работа;
* Закупуване на книги и материали за първи клас, като стойността им се разделя с родителите. (Покриване на всички разходи за сметка на проекта е свързано с липса на интерес от страна на родителите);
* Създаване на групи от деца от рисковите общности за преодоляване на изоставянето по отношение на придобиването на социални умения и свободното владеене на български език.

Родителите също следва да бъдат включени и информирани с цел поддържане на тяхната мотивация за записване на децата в училище.

Услугата ще се предоставя за период от 2 месеца *(м. юли 2014 г. и м. август 2014 г.)* в рамките на лятната ваканция. 2 групи от деца ще имат занимания всеки делничен ден по 4 часа. Групите ще бъдат съставени от 15 деца.

**ІІІ. обхват НА ЗАДАНИЕТО**

В съответствие със заложените в Проект ”**Изграждане на общностен център в община Пловдив”** на община Пловдив цели, изисквания и характеристики за дейностите и с описанието на услугата „Допълнителна подготовка за равен старт в училище” в раздел ІІ, в чието предоставяне ще участва, консултантът ще извършва следните задачи:

1. Проучване на целевата група, с която Консултанта ще работи, с оглед планиране, подготовка и успешно реализиране на дейността;
2. Оказване на методическа подкрепа на медиаторите, включени в дейността, относно мотивиране и привличане на представители на целевата група;
3. Разработване на програма и обучителни материали за провеждане на лятното училище;
4. Изготвяне на учебен план за образователната дейност и прогноза за очакваните резултати, както и изпълнение на всички дейности, включени в плана;
5. Планиране и прилагане на адекватни методи, средства, материали и инструментариум за реализация на образователната дейност и диагностичната дейност, свързана с развитието на децата;
6. Изготвяне на подробен план-график за провеждане на лятното училище, включващ образователни елементи, комбиниран с интерактивни методи и игри, състезания, екскурзии, фестивали и други творчески и познавателни дейности;
7. Планиране и осъществяване на взаимодействие с родителите и партньорите в образователната дейност;
8. Насърчаване и включване на родителите от целевата група в планирането, организирането и провеждането на различните прояви, съпътстващи лятното училище;
9. Изготвяне на подробен план за необходимите за закупуване учебници, учебни помагала и ученически пособия, занимателни и образователни игри, други материали, както и необходимите средства за организиране на екскурзии, състезания и др.;
10. Провеждане на дейности за формирането на положителни нагласи към ученето като ценност и за изграждането на умения за активно и самостоятелно учене, на умения за работа в екип и в група, на умения за решаване на проблеми и на умения за критично мислене;
11. Подпомагане на преодоляването на затрудненията в изучаването на български език;
12. Организиране на и участие в посещение на децата и родителите на училище с цел запознаване с началните учители и учебната среда;
13. Създаване и поддържане на индивидуално досие за всяко дете, включено в лятното училище, и създаване и поддържане на база данни относно всички потребители по отделните дейности и предоставените им услуги;
14. Разработване и прилагане на методи за индивидуален подход с цел максималното развитие и изява на всяко дете съобразно индивидуалните му заложби, способности, интереси и предпочитания, за развитие на детското творчество, изява на личностния потенциал на всяко дете;
15. Участие при необходимост в срещи с останалите специалисти, включени в дейностите по проекта, с цел съвместна работа, подобряване на прилаганите методи и други;
16. Участие в подготовката и провеждането на дейности за популяризиране и обсъждане на услугите по проекта, включително и чрез разработване на информационни материали относно същността на услугaтa, в която участва.

При изпълнение на задачите консултантът е длъжен:

* да спазва Етичния кодекс на работещите с деца и етичните принципи на социалната работа с деца, семейства и общности;
* да участва в срещите на екипа от консултанти по проекта, както и да им оказва съдействие;
* да води и поддържа документация за изпълнението на възложените му задачи;
* да участва в обучения, организирани от МТСП и община Пловдив;
* да оказва съдействие на органите за закрила на детето в общината;
* да сигнализира на компетентните органи в случай на дете в риск и да оказва съдействие при работата по случая;
* да отговаря за опазване живота и здравето на децата по време на престоя им в лятното училище и по време на различните дейности и занимания, организирани от консултанта извън лятното училище.

Основно дейностите ще се изпълняват в следните населени места – гр. Пловдив, квартал Столипиново.

Мястото/местата, където ще си изпълняват дейностите, са както следва:

1. ОУ „Пенчо Славейков“, с адрес: гр. Пловдив, ул. „Батак“ № 57

2. СОУ „Найден Геров“, с адрес: гр. Пловдив, ул. „Кемера” № 27

**ІV. ЗАДЪЛЖЕНИЯ НА ВЪЗЛОЖИТЕЛЯ**

Условията (помещения за провеждане на дейностите, консумативи, техника и др.) за изпълнение на дейностите ще бъдат осигурени от община Пловдив. С цел осъществяването на мобилната работа на консултанта ще бъде осигурен транспорт от община Пловдив.

**V. ОЧАКВАНИ РЕЗУЛТАТИ**

1. Разработени материали – програма, учебен план, обучителни материали, график, информационни материали, методи за работа и други;

2. Обучени 30 деца лятното училище;

3. Организирани мероприятия в рамките на и извън лятното училище (развлекателни занимания, екскурзии, посещения в началното училище и др.);

4. Осъществена работа с минимум 30 родители.

**VІ. ИЗИСКВАНИЯ ЗА КВАЛИФИКАЦИЯ И БАЗА ЗА ОЦЕНЯВАНЕ**

**1. Профил на кандидатите**

Експертите трябва да отговарят на следните изисквания за специализация и експертиза:

**А. Основни изисквания**

* да са физически лица;
* да имат висше образование – завършена образователна степен бакалавър/магистър с педагогическа правоспособност по предучилищна или начална училищна педагогика;
* да имат професионален опит не по-малък от 2 години по специалността;
* да познават нормативната уредба в областта на предучилищното и началното образование;
* да притежават компютърна грамотност;
* да не са осъждани за умишлено престъпление от общ характер;
* да не са служители в държавна, областна или общинска администрация или в други държавни/общински предприятия и институции;
* да не са в конфликт на интереси;
* да не са участвали в разработването на проекта на община Пловдив.

**Б. Специфични изисквания**

***Ще се счита за предимство:***

* преминато допълнително обучение за работа в мултикултурна среда и с двуезични деца;
* да имат практически опит в работа с уязвими деца и семейства или в изпълнение на проекти в областта на социалните услуги за деца и семейства, образованието, предучилищната подготовка или социалното включване на деца и семейства в риск;
* да познават местните уязвими общности в община Пловдив, техните културни особености, език, традиции при отглеждане на децата;
* да познават спецификата на педагогическата работа с различни уязвими групи – деца от/на улицата, деца с поведенчески проблеми; деца, отпаднали/отпадащи от училище; деца, живеещи във високо рискови общности и др.

**VІІ. ПРОДЪЛЖИТЕЛНОСТ НА ИЗПЪЛНЕНИЕ НА ЗАДАЧАТА**

Консултантът трябва да започне работа веднага след подписване на Договора, което се очаква да бъде от месец юли 2014 г. Услугите по Договора ще се предоставят за период от 2 месеца.

Заплащането на консултанта ще бъде почасово.

Разходите за командировъчни, дневни, транспортни разходи няма да се заплащат отделно.

**VІІІ. ЗАДЪЛЖЕНИЯ НА КОНСУЛТАНТА ПО ОТЧИТАНЕ НА РАБОТАТА**

Консултантът ще работи в тясна връзка с Координатора по Договора, екипа за управление на Проект „**Изграждане на общностен център в община Пловдив”** на община Пловдив и другите консултанти по проекта.

Консултантът ще изготвя месечни отчети за извършените от него дейности през изминалия месец на български език, които ще предоставя на Координатора по договора за преглед и одобрение. Заедно с отчета за извършените дейности през месеца Консултантът представя за подпис от Координатора лист за отчитане на изработеното време през месеца по образец (Приложение Г), който се прикрепя към приемо-предавателния протокол за приемане на извършената работа от Консултанта през отчетния период.